Ο **Γιώργος Σκαρτάδος** (Ρόδος, 7 Απριλίου 1960) είναι Έλληνας παλαίμαχος διεθνής ποδοσφαιριστής, που αγωνίστηκε κατά καιρούς, σε διαφορετικές θέσεις στο χώρο της άμυνας και του κέντρου. Έχει συνδέσει την καριέρα του περισσότερο με τον ΠΑΟΚ στον οποίο αγωνίστηκε επί μία δεκαετία. Κατά τη διάρκεια της παρουσίας του στην Α΄ Εθνική συμμετείχε σε 478 αγώνες και σημείωσε 108 τέρματα ενώ έπαιζε σε μεσοαμυντικές θέσεις, επιδόσεις που τον κατατάσσουν ανάμεσα στους κορυφαίους της πρώτης κατηγορίας σε συμμετοχές και τέρματα, διαχρονικά.

O Σκαρτάδος ήταν χρόνια αρχηγός του ΠΑΟΚ, 3 χρόνια αρχηγός στον Ηρακλή, αλλά και στον Ολυμπιακό το 1995-96. Aρχισε ως δεξιός μπακ, μετά αμυντικό χαφ, έπειτα «8άρι» και λίμπερο τόσο στον Ολυμπιακό όσο και στον Ηρακλή.

Καριέρα
-------

### Α.Σ. Ρόδος

Εκανε τα πρώτα ποδοσφαιρικά του βήματα στις αρχές της δεκαετίας του '70 στην Ρόδο σε ανεπισημα πρωταθλήματα συνοικιων ιδρύοντας με τους φίλους τον *Παναθηναϊκό Ρόδου*, μιας και υποστήριζε τους πράσινους από μικρός. To 1975 εντάχθηκε στην δευτερη ομάδα του Α.Σ.Ρόδο. Ξεκίνησε την επαγγελματική του καριέρα σαν δεξί μπακ την επόμενη σεζόν 1976-77 σε ηλικία μόλις 16 ετών. (1976) Mε τον Μιχάλη Μπέλλη, τον προπονητή που τον ανεδειξε, ήταν βασικός στην πορεια της ομαδας στη Β' Εθνική. Mε την Ρόδο αγωνίστηκε στην Α΄ Εθνική το 1978-79, 1979-80, και 1981-82.

### ΠΑΟΚ

Το καλοκαίρι του 1982 πήρε μεταγραφή για τον ΠΑΟΚ με διοίκηση Παντελάκη, αν και τον ήθελαν ο Παναθηναϊκός και ο Ολυμπιακός. Ηταν να έρθει στον ΠΑΟΚ το 1979 αλλά πέθανε ο Γκιούλα Λόραντ. Η μεταγραφή είχε στοιχίσει 10.000.000 δρχ ποσό σημαντικό για την εποχή εκείνη. Ο Σκαρτάδος επρόκειτο να αντικαταστήσει τον Γούναρη που κάνοντας χρήση της 12ετίας πήγε στον Oλυμπιακό. Ξεκίνησε να αγωνίζεται στον ΠΑΟΚ σαν δεξί μπακ με τον αριθμό 2 (Προπονητής ήταν ο Γερμανός Χάνς Χέερ). To Ντεμπούτο του με τη φανέλα του Π.Α.Ο.Κ. ήταν κόντρα στη Σοσό στην Τούμπα (15/9/1982). Οι πρώτοι του συμπαίκτες ήταν μερικά από τα ιερά τέρατα της ιστορίας του ΠΑΟΚ: Κούδας, Δαμανάκης, Φούρτουλα, Ιωσηφίδης.

Eμεινε για μία δεκαετία στον ΠΑΟΚ, κατακτώντας ένα πρωτάθλημα, το 1985. Eπαιξε μαν-του-μαν τον Ντιέγκο Μαραντόνα  στο ματς του ΠΑΟΚ με τη Νάπολι στην Τούμπα (1-1) το 1988 και είχε σκοράρει κιόλας ισοφαρίζοντας το γκολ του Καρέκα. Όταν έφυγε από τον ΠΑΟΚ, ήταν ο τρίτος σκόρερ στην ιστορία του. Στο διάστημα που αγωνίστηκε στον ΠΑΟΚ (1982-1992) σημείωσε 84 γκολ σε αγώνες Α΄ Εθνικής, επίδοση που τον κατατάσσει στην τέταρτη θέση των σκόρερ στην ιστορία του συλλόγου πίσω από τον Κούδα και τον Σαράφη. Με την ασπρόμαυρη φανέλα είχε συνολικά 341 εμφανίσεις (σε πρωτάθλημα, κύπελλο και Ευρώπη) πετυχαίνοντας 112 γκολ. Από αυτές οι 264 συμμετοχές ήταν για το πρωτάθλημα (7ος σε συμμετοχές), με 84 γκολ (4ος σκόρερ). Πήρε μέρος σε 59 αγώνες κυπέλλου σημειώνοντας 24 γκολ. Ήταν παρών σε 18 αγώνες στην Ευρώπη και έβαλε 4 γκολ στα παιχνίδια: Λοκομοτίβ, Βερόνα, Νάπολη, Μαλίν. Σε 6 ποδοσφαιρικές σεζόν αναδείχτηκε πρώτος σκόρερ της ομάδας (περισσότερες από οποιονδήποτε άλλον ποδοσφαιριστή στην ιστορία του ΠΑΟΚ).

Έπαιξε με επιτυχία σε πάρα πολλές θέσεις, όπου τον χρειαζότανε ο εκάστοτε προπονητής. Όπου υπήρχε έλλειψη, ο Σκαρτάδος κάλυπτε το κενό: δεξί μπακ, στόπερ, λίμπερο, δεξί χαφ, αμυντικό χαφ, 10άρι, αριστερό χαφ ακόμα και καθαρό σέντερ-φορ. Σπανιότατα αστοχούσε σε πέναλτι. To 1984 η Κόμο που μόλις είχε ανέβει στην Α' Ιταλίας έδινε 80 εκατομμύρια δραχμές στoν ΠΑΟΚ, αλλά ο ΠΑΟΚ απερριψε την προταση. H τελευταία μέρα που φόρεσε τη φανέλα του ΠΑΟΚ σε επίσημο αγώνα ήταν 16/5/1992. H τότε διοίκηση Βουλινού τον άφησε ελεύθερο.

### Ηρακλής

Το 1992 μετακόμισε στον Ηρακλή στον οποίο παρέμεινε για τρία χρόνια, αγωνιζόμενος πλέον ως λίμπερο, και με προπονητη τον Τάις Λίμπρεχτς. Στον Ηρακλή έπαιξε σε 94 παιχνίδια, σημείωσε 19 γκολ και φορούσε το περιβραχιόνιο του αρχηγού. Ο Λίμπρεχτς τον θεωρούσε τον Ράικαρντ της εποχής.

### Ολυμπιακός

Το 1995 στα 35 χρόνια του πήρε και μια ακόμα μεταγραφή, συνέχισε την καριέρα του στον Ολυμπιακό στον οποίο παρέμεινε δύο χρόνια, έγινε ο ηγέτης στην αμυνα του το 1995-96 και μάλιστα σαν αρχηγός. Με την έλευση του Ντούσαν Μπάγεβιτς το 1996 έχασε τη θέση του βασικού, με ελαχιστο χρονο συμμετοχης. Kατέκτησε ένα ακόμα πρωτάθλημα, το 1997. 

Μετά τον Ολυμπιακό αγωνίστηκε για μικρό διάστημα στον Ιάλυσο, που αγωνιζόταν τότε στην Γ΄ Εθνική, ολοκληρώνοντας την ποδοσφαιρική του δράση.

### Στην εθνική Ελλάδας

Ο Γιώργος Σκαρτάδος αγωνίστηκε με την Ελλάδα σε 26 αγώνες πετυχαίνοντας 3 γκολ. Η πρώτη του εμφάνιση πραγματοποιήθηκε στις 15 Μαΐου 1983 (Ουγγαρία – Ελλάδα 2-3).

Διακρίσεις
----------

* 2 πρωταθλήματα Ελλάδας (1985, 1997)
* Καλύτερος Έλληνας ποδοσφαιριστής ελληνικού πρωταθλήματος: 1994-95

Μετά το ποδόσφαιρο
------------------

Στα επόμενα χρόνια δραστηριοποιήθηκε ως προπονητής και μέχρι σήμερα έχει περάσει από τους πάγκους αρκετών ομάδων, κυρίως ερασιτεχνικών.

Παραπομπές
----------

1. ↑  Super League 2011-12: onsports.gr Οι «χρυσοί» αριθμοί (27-08-2011)
2. ↑  sports.in.gr Αφιέρωμα στην ιστορία του ελληνικού ποδοσφαίρου ενόψει της νέας περιόδου
3. ↑  Πως έφτασε ο Σκαρτάδος να ψήνει σουβλάκια στην Τούμπα - sportstonoto.gr
4. ↑  Χρ. Μηστυλιάδης στο φύλλο της εφημερίδας "Αθλητική Φωνή" της Δευτέρας 1 Νοεμβρίου 1976, σελ. 8: "Αποκάλυψις ο νεαρός Σκαρτάδος" Ανακτήθηκε στις 8/11/2019[*νεκρός σύνδεσμος*]
5. ↑  Η πιο καυτή Τούμπα, η... άνεση στην Intracom: Γιώργος Σκαρτάδος - sport-retro.gr
6. ↑  tvxs.gr ΠΑΟΚ… σαν άλλοτε
7. ↑  Αφιέρωμα στο Γιώργο Σκαρτάδο! - Paokmania.Gr
8. ↑  Σκαρτάδος: «Ο Λίμπρεχτς με θεωρούσε τον Ράικαρντ της εποχής» - metrosport.gr
9. ↑  ΕΠΟ, Εθνική Ανδρών, συμμετοχές-γκολ

Πηγές
-----

* Η καριέρα του Γιώργου Σκαρτάδου στο national-football-teams
* Το προφίλ του Γιώργου Σκαρτάδου στο transfermarkt